A4-0066/95

Ψήφισμα σχετικά με την Ετήσια Οικονομική Έκθεση της Επιτροπής για το 1995 (COM(94)0615 - C4-0277/94) και σχετικά με την έκθεση του Συμβουλίου για την εφαρμογή των γενικών προσανατολισμών οικονομικής πολιτικής (C4-0004/95)

Το Ευρωπαϊκό Κοινοβούλιο,

- έχοντας υπόψη την Ετήσια Οικονομική Έκθεση της Επιτροπής για το 1995 (COM(94)0615 - C4-0277/94),

- έχοντας υπόψη την έκθεση του Συμβουλίου σχετικά με την εφαρμογή των γενικών προσανατολισμών οικονομικής πολιτικής (C4-0004/95),

- έχοντας υπόψη ότι η Ετήσια Οικονομική Έκθεσή της για το 1995 θα μπορούσε να θεωρηθεί ως προπαρασκευαστική εργασία της Επιτροπής για τους γενικούς προσανατολισμούς οικονομικής πολιτικής, σύμφωνα με το άρθρο 103 της Συνθήκης ΕK,

- έχοντας επίσης υπόψη τα άρθρα 102 Α και 103, παρ. 1 της Συνθήκης ΕΚ, τα οποία απαιτούν από τα κράτη μέλη να συντονίζουν τις οικονομικές πολιτικές τους και να τις εφαρμόζουν με σκοπό να συμβάλουν στην υλοποίηση των στόχων που εκτίθενται στο άρθρο 2 της Συνθήκης ΕΚ,

- έχοντας υπόψη τη Λευκή Βίβλο για την Ανάπτυξη, την Ανταγωνιστικότητα και την Απασχόληση (COM(93) 0700 - C4-0509/93),

- έχοντας υπόψη το ψήφισμα του Κοινοβουλίου της 6ης Μαΐου 1994, σχετικά με την Ετήσια Οικονομική Έκθεση για το 1994 (( ΕΕ C 205 της 25.07.1994, σ. 541)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής και τη γνωμοδότηση της Επιτροπής Περιφερειακής Πολιτικής (Α4-0066/95),

Α. δεχόμενο με ικανοποίηση τις διαπιστώσεις της Ετήσιας Οικονομικής Έκθεσης για το 1995, όσον αφορά ποσοστό αύξησης του ΑΕΠ 2,6% για το 1994 (έναντι - 0,4% του 1993) και προβλεπόμενα ποσοστά αύξησης 2,9% για το 1995 και 3,2% για το 1996, που σηματοδοτούν την απαρχή της ανάκαμψης της Ευρωπαϊκής Οικονομίας ύστερα από την ύφεση της περιόδου 1988-1993,

Β. επισημαίνοντας ότι η οικονομική ανάκαμψη διευκολύνει την εκπλήρωση των προϋποθέσεων για την ΟΝΕ που εκτίθενται στη Συνθήκη του Μάαστριχτ, ιδίως όσον αφορά τα κριτήρια στον τομέα των δημόσιων οικονομικών, επιτρέποντας στις κυβερνήσεις των κρατών μελών να περιορίσουν δραστικότερα τα ελλείμματα των προϋπολογισμών και να μειώσουν ταχύτερα το λόγο δημοσίου χρέους/ΑΕΠ,

Γ. επισημαίνοντας την ευπρόσδεκτη δήλωση του Προέδρου του Συμβουλίου Υπουργών Εθνικής Οικονομίας/Οικονομικών ότι προτίθεται να επιδιώξει την εγκαινίαση του τρίτου σταδίου της ΟΝΕ κατά την ενωρίτερη από τις προβλεπόμενες ημερομηνίες (1η Ιανουαρίου 1997),

Δ. επισημαίνοντας ότι ορισμένοι διοικητές ανεξάρτητων Κεντρικών Τραπεζών εξέφρασαν πρόσφατα αμφιβολίες ή και απροκάλυπτη αντίθεση στην εγκαινίαση της ΟΝΕ κατά το 1997, θεωρώντας την πρόωρη, και ότι κατ' αυτόν τον τρόπο έρχονται σε πλήρη αντίθεση με τις θετικές αξιολογήσεις και διαθέσεις της Προεδρίας του Συμβουλίου, γεγονός που δεν μπορεί παρά να σπείρει αποθάρρυνση, σύγχυση και απερίφραστη εχθρότητα στο ευρύτερο κοινό,

Ε. επισημαίνοντας ότι τόσο ο βαθμός τεχνικής προετοιμασίας όσο και ο βαθμός προετοιμασίας της κοινής γνώμης για τη θέσπιση ενιαίου νομίσματος, ιδίως σε πρώϊμη ημερομηνία, δεν μπορούν επί του παρόντος να θεωρηθούν επαρκείς,

ΣΤ. επισημαίνοντας ότι είναι σαφές, βάσει των μέχρι τούδε στοιχείων, ότι τα ονομαστικά κριτήρια σύγκλισης σχετικά με τον πληθωρισμό και τα επιτόκια ήδη πληρούνται από 8 εκ των παλαιών κρατών μελών, στα οποία μπορούν εύκολα να προστεθούν δύο τουλάχιστον από τα νέα, και ότι επομένως η πλειοψηφία των κρατών μελών που απαιτείται από το άρθρο 109 Ι, παρ. 3 για την έναρξη του τρίτου σταδίου της ΟΝΕ τον Ιανουάριο του 1997 έχει, στον βαθμό αυτό, ήδη επιτευχθεί,

Z. επισημαίνοντας ότι η πλήρης ανταπόκριση ισάριθμων κρατών μελών στην περιοριστική ερμηνεία του κριτηρίου περί δημοσίων οικονομικών έως το τέλος του 1996 - ιδίως προκειμένου για τη συνιστώσα που αναφέρεται στο λόγο δημοσίου χρέους προς ΑΕΠ - απαιτεί σημαντικές προσπάθειες και δεν φαίνεται προς το παρόν εφικτή για όλες τις χώρες,

H. επισημαίνοντας ότι προφανέστατα η Συνθήκη του Μάαστριχτ δεν εντέλλεται τη μηχανική εφαρμογή άκαμπτων αριθμητικών προτύπων ως αποκλειστικό τρόπο πλήρωσης των κριτηρίων ονομαστικής σύγκλισης του άρθρου 104Γ της Συνθήκης ΕΚ, αλλά, όσον αφορά το ρυθμό προόδου και το βαθμό επίτευξης αποδεκτού λόγου του δημοσιονομικού ελλείμματος και του δημοσίου χρέους προς το ΑΕΠ, εισάγει ορισμένα στοιχεία κρίσεως ως μέρος της ουσίας του συναφούς κριτηρίου και όχι ως παρέκκλιση από αυτό,

Θ. επισημαίνοντας ότι για τους σκοπούς μιας οικονομικά εύλογης εφαρμογής του λόγου δημοσίου χρέους/ΑΕΠ που προβλέπεται στο άρθρο 109 Ι και στο πρωτόκολλο 5, άρθρο 1, πρέπει να συνεκτιμηθεί η σχέση μεταξύ του συνολικού δημοσίου χρέους και του συνόλου των ρευστοποιήσιμων στοιχείων ενεργητικού του δημοσίου,

Ι. επισημαίνοντας ότι, παρά την έλλειψη περαιτέρω μειζόνων σταθεροποιήσεων των σχετικών ισοτιμιών μεταξύ ευρωπαϊκών νομισμάτων μετά τον Αύγουστο του 1993, το ΕΝΣ εξακολουθεί να φέρει το πλήγμα της συνεχιζόμενης παραμονής δύο σημαντικών νομισμάτων έξω από το πλαίσιό του, εξακολουθεί να πάσχει από την έλλειψη σαφήνειας όσον αφορά τον ορισμό της, συναφούς προς τη σύγκλιση, ζώνης διακύμανσης των ισοτιμιών και υπέστη πρόσφατα έναν κλονισμό - από τους αντικτύπους της υποτίμησης του πέσο - εις βάρος ενός επί μέρους συνόλου των νομισμάτων του, που φάνηκαν ευπαθή σε δονήσεις εξωευρωπαϊκής προέλευσης,

ΙΑ. επισημαίνοντας ότι οι συνεχείς μεταβολές στην ισοτιμία του δολαρίου ΗΠΑ έναντι της ομάδας των ευρωπαϊκών νομισμάτων καθιστούν δυνατή την ύπαρξη μιας θεμελιώδους δυσευθυγράμμισης των ισοτιμιών στο Διεθνές Νομισματικό Σύστημα,

ΙΒ. επισημαίνοντας ότι η όλη στρατηγική επίσπευσης της ΟΝΕ, που υποστηρίζεται στην Ετήσια Οικονομική Έκθεση, εξαρτάται καθοριστικά από τη διατήρηση του δυναμισμού της οικονομικής ανάκαμψης από σήμερα έως το έτος 2000 σε ρυθμούς αύξησης του ΑΕΠ μεταξύ 3% και 3.5% ετησίως, οι οποίοι είναι εφικτοί, αλλά δεν πρέπει να θεωρούνται δεδομένοι,

ΙΓ. επισημαίνοντας ότι η μεσοπρόθεσμη εδραίωση της ανάκαμψης εξαρτάται από μια εύστοχα διατεταγμένη αλληλουχία των πηγών οικονομικής μεγέθυνσης, με μετατόπιση από τις εξαγωγές προς τις επενδύσεις και τελικά προς την εσωτερικά δημιουργούμενη καταναλωτική ζήτηση, και ότι η διαδικασία αυτή απαιτεί μια λεπτή ισορροπία μεταξύ αποταμίευσης, φορολογίας, δημοσίων δαπανών, παραγωγικότητας, μισθών, αποδοτικότητας και επιτοκίων, ώστε να οδηγηθεί η ευρωπαϊκή οικονομία από μια οικονομική ανάκαμψη, παρακινούμενη από τις εξαγωγές, σε μια αειφόρο και σταθερή οικονομική μεγέθυνση, και ότι επομένως το ξεπέρασμα των διαρθρωτικών αδυναμιών της ΕΕ στους τομείς της υποδομής, της έρευνας, της ανάπτυξης και της ενέργειας πρέπει να στηρίξει τη διαδικασία αυτή, όπως το προβλέπει σωστά η Λευκή Βίβλος για την Ανάπτυξη, την Ανταγωνιστικότητα και την Απασχόληση,

ΙΔ. επισημαίνοντας ότι ο συντονισμός μεταξύ όλων των παραγόντων που είναι αναγκαίοι για την επίτευξη της επιθυμητής αναπτυξιακής επίδρασης απαιτεί μια σημαντική και δύσκολη προσπάθεια, που πρέπει να βασίζεται τόσο στις δυνάμεις της αγοράς, όσο και σε κατάλληλες οικονομικές πολιτικές,

ΙΕ. ανησυχώντας για το γεγονός ότι, παρά τις ενδείξεις ότι η ανάκαμψη συντελεί σε κάποια πρόοδο προς τη σύγκλιση των πραγματικών οικονομικών επιδόσεων μεταξύ των διαφόρων κρατών μελών, οι αποστάσεις στον τομέα αυτό, ιδίως μεταξύ βορειοδυτικής και νότιας Ευρώπης, παραμένουν μεγάλες,

ΙΣΤ. εκφράζοντας προβληματισμό για το ότι η μείωση του ύψους της ανεργίας από σχεδόν 11% το 1994, σε 10,4% το 1995 και 9,8% το 1996, όπως προβλέπει η Ετήσια Οικονομική Έκθεση της Επιτροπής για το 1995, θα είναι υπερβολικά βραδεία, και μάλιστα η ανεργία, με την περισσότερο αισιόδοξη υπόθεση ενός ρυθμού μεγέθυνσης μεταξύ 3% και 3,5%, θα μειωθεί μόλις στο απογοητευτικά υψηλό επίπεδο του 7% έως το έτος 2000, πράγμα που καθιστά σαφές ότι πρέπει να καταβληθούν σημαντικές προσπάθειες προκειμένου η οικονομική μεγέθυνση να δημιουργεί περισσότερη απασχόληση,

ΙΖ. επισημαίνοντας ότι τόσο το ύψος, όσο και η άνιση κατανομή της ανεργίας μεταξύ κρατών μελών έως το 1997 ενδέχεται να δημιουργήσει ανυπέρβλητες εντάσεις για τα νομίσματα καθώς και για τις δημοσιονομικές πολιτικές των διαφόρων κρατών μελών, γεγονός που υπαινίχθηκε ο Πρόεδρος του ΕΝΙ στην προφορική του έκθεση ενώπιον της Νομισματικής Υποεπιτροπής της Επιτροπής Οικονομικής, Νομισματικής και Βιομηχανικής Πολιτικής, και που πρόσφατα τόνισε ο Διοικητής της Τράπεζας της Αγγλίας στην ομιλία του προς το Ινστιτούτο Τραπεζικών και Χρηματοπιστωτικών Μελετών του Γαλλικού Συνδέσμου Τραπεζών την Τρίτη 31 Ιανουαρίου 1995,

ΙΗ. επισημαίνοντας ότι η φορολογική και άλλες πολιτικές, που έχουν προορισμό να υπηρετούν την παραγωγικότητα, την ανταγωνιστικότητα και τη σταθερή και μή πληθωριστική οικονομική μεγέθυνση, δεν πρέπει να αλληλοϋπονομεύονται με άλλες πολιτικές που αποσκοπούν στην άμβλυνση της ανεργίας,

ΙΘ. επισημαίνοντας ότι μια διαρκέστερη βελτίωση της οικονομικής κατάστασης όλων των κοινωνικών εταίρων, συμπεριλαμβανομένων των εργαζομένων, μπορεί ενδεχομένως να επιτευχθεί μόνο με μια δραστική βελτίωση της συνολικής ανταγωνιστικής θέσης της ευρωπαϊκής οικονομίας στον κόσμο και με τη μεσοπρόθεσμη επίτευξη μιας διατηρήσιμης, μη πληθωριστικής αύξησης του ΑΕΠ του τάξεως του 3,5% ετησίως, και όμως αρκετές από τις βασικές πηγές της ανταγωνιστικότητας, ιδίως στον τομέα της καινοτομίας, παραμελούνται σε πολύ σοβαρό βαθμό στην Ευρώπη,

Κ. αντιλαμβανόμενο ότι η ενίσχυση της οικονομικής, κοινωνικής και περιφερειακής αλληλεγγύης αποτελεί εξέχοντα στόχο της Ένωσης,

ΚΑ. υπογραμμίζοντας ότι η εξάλειψη της φτώχειας, της ανεργίας και η σύγκλιση προς τα άνω της αγοραστικής δύναμης και του βιωτικού επιπέδου των ευρωπαίων πολιτών πρέπει να αποτελούν βασικές αρχές της Οικονομικής και Νομισματικής Ένωσης,

ΚΒ. επισημαίνοντας ότι το αυξανόμενο χάσμα μεταξύ πλούσιων και φτωχών[semigr ] η έλλειψη περιβαλλοντικής προστασίας και η μη αειφόρος χρήση φυσικών πόρων και γης[semigr ] η αύξηση της οικονομικής ανασφάλειας[semigr ] η διάβρωση της φορολογικής βάσης μέσω της διεθνούς φοροαποφυγής και φοροδιαφυγής[semigr ] η υποεπένδυση στις κοινωφελείς υπηρεσίες και υποδομές και οι απειλές κατά της κοινωνικής προστασίας, που αποτελούν επείγοντα κοινωνικοοικονομικά προβλήματα για την Ευρώπη, τα οποία αναλύθηκαν ικανοποιητικά στη Λευκή Βίβλο αλλά δεν ελήφθησαν επαρκώς υπόψη στους Γενικούς Προσανατολισμούς Οικονομικής Πολιτικής και στις εκθέσεις σχετικά με την εφαρμογή τους,

ΚΓ. επισημαίνοντας ότι ορισμένες οικονομικές πολιτικές των κρατών μελών συχνά τείνουν να ολισθαίνουν στην υπερβολική, αν όχι αποκλειστική, στήριξη σε μια ατομιστική φιλοσοφία της αγοράς, η οποία απειλεί να διαβρώσει τις αρχές της κοινωνικής αλληλεγγύης και να γίνει διασπαστική, δογματική, χωρίς κοινωνική ευαισθησία, χωρίς καμία επίγνωση της ανάγκης για ένα βαθμό κοινωνικού πνεύματος στην καθοδήγηση της οικονομικής προσπάθειας και για την περιφρούρηση των συλλογικών αξιών δίπλα στις ατομικές - μια στάση που δεν πρέπει να επικρατεί σε επίπεδο Ένωσης,

ΚΔ. θεωρώντας ότι, χωρίς ένα ευρύ ιδεώδες της ελεύθερης επιχειρηματικής δράσης και μια αντίληψη συμμερισμού της προόδου από όλα τα μέλη της ευρωπαϊκής κοινωνίας, οι προσπάθειες ανόρθωσης της οικονομικής θέσης της Ευρώπης παγκοσμίως θα τεθούν σε σοβαρό κίνδυνο και, οπωσδήποτε, θα θεωρηθούν από πολλούς ως στόχοι που δεν αξίζει να επιδιωχθούν,

ΚΕ. υπενθυμίζει ότι τα κράτη μέλη και η Κοινότητα, στην προσπάθεια εγκαθίδρυσης μίας κοινής αγοράς και μίας οικονομικής και νομισματικής ένωσης, πρέπει επίσης να προωθήσουν την οικονομική και κοινωνική συνοχή υιοθετώντας και υλοποιώντας οικονομικές πολιτικές που θα βασίζονται σε στενό συντονισμό (Άρθρα 2, 3, 130Α και Β της Συνθήκης ΕΚ),

ΚΣΤ. επαναλαμβάνει την αποφασιστικότητά του, υπενθυμίζοντας στην Επιτροπή και τα κράτη μέλη ότι τα κριτήρια σύγκλισης της ΟΝΕ δημιουργούν σχετικά μεγαλύτερες κοινωνικές και οικονομικές δυσκολίες για τις περιφέρειες που καθυστερούν στον τομέα της ανάπτυξης[semigr ]

ΑΝΕΡΓΙΑ

1. δηλώνει ότι ο στόχος της δημιουργίας 15 εκατομμυρίων νέων θέσεων εργασίας έως το έτος 2000 παραμένει σήμερα εξίσου επιθυμητός όσο και όταν διατυπώθηκε στη Λευκή Βίβλο για την Ανάπτυξη, την Ανταγωνιστικότητα και την Απασχόληση[semigr ] καλεί συνεπώς την Ένωση και τα κράτη μέλη της να καταβάλουν κάθε προσπάθεια για να κάνουν την υπόσχεση αυτή πραγματικότητα μέσα σε εύλογο χρονικό διάστημα και τα καλεί να θέσουν την πλήρη απασχόληση ως μόνιμο και τελικό στόχο της πολιτικής τους[semigr ]

2. συνιστά ότι κάθε βήμα στην κατεύθυνση του ελέγχου των ελλειμμάτων των προϋπολογισμών πρέπει να πραγματοποιείται λαμβάνοντας δεόντως υπόψη τον αντίκτυπό του στην απασχόληση, να υλοποείται κατά κοινωνικά ισόρροπο τρόπο και να εφαρμόζεται με ένα συνδυασμό φορολογικών μέτρων που υπηρετούν τους ανωτέρω στόχους[semigr ]

3. ζητεί, λαμβανομένου υπόψη του αντικτύπου της παραοικονομίας στους προϋπολογισμούς των κρατών μελών, να εξετάζει η Ετήσια Έκθεση το ζήτημα αυτό και τις ενδεχόμενες πολιτικές για την αντιμετώπισή του,

4. καλεί το Συμβούλιο και τα κράτη μέλη να ενισχύσουν την περιεκτικότητα της οικονομικής μεγέθυνσης σε θέσεις εργασίας, εισάγοντας φορολογικές μεταρρυθμίσεις με στόχο τη μετατόπιση των κοινωνικοασφαλιστικών βαρών από τη μίσθωση εργασίας στη χρησιμοποίηση άλλων παραγωγικών πόρων, ιδίως δε στη χρησιμοποίηση των μη ανανεώσιμων φυσικών πόρων και στην παραγωγή που προκαλεί ρύπανση, και συνιστά στους κοινωνικούς εταίρους να αρχίσουν μεταξύ τους συζητήσεις για τις δυνατότητες και προϋποθέσεις μιας μείωσης του εργάσιμου χρόνου, σε ρυθμό μεγαλύτερο από το ρυθμό αύξησης της παραγωγικότητας, ώστε να υπάρξει περιθώριο για περισσότερες θέσεις εργασίας σε κάθε δεδομένο επίπεδο παραγωγής[semigr ]

5. σημειώνει ότι η υλοποίηση των κριτηρίων του Μάαστριχτ και η ανάπτυξη των επενδύσεων που οραματίζεται η Επιτροπή στους προσανατολισμούς της δεν θα γίνει πραγματικότητα, εκτός εάν τα χρηματοπιστωτικά διαθέσιμα μέσα σε κοινοτικό επίπεδο διευρυνθούν ουσιαστικά και αξιοποιηθούν καταλλήλως. Η αειφόρος ανάπτυξη έως το έτος 2000 θα απαιτεί διαρθρωτικές πολιτικές, σε στενή συνεργασία μεταξύ του ιδιωτικού και του δημόσιου τομέα. Οι πολιτικές αυτές θα περιλαμβάνουν επέκταση των ΜΜΕ, ουσιαστικές επενδύσεις για την προστασία του περιβάλλοντος, την εκπαίδευση και την κατάρτιση σε μεγάλη κλίμακα, καθώς και προθυμότερη εκτέλεση των επενδύσεων-ΤΕΝ, που συμφωνήθηκαν στις υπουργικές συνόδους μετά τη Διάσκεψη Κορυφής του Εδιμβούργου το 1992[semigr ]

ΑΝΑΚΑΜΨΗ ΚΑΙ ΜΕΣΟΠΡΟΘΕΣΜΗ ΟΙΚΟΝΟΜΙΚΗ ΜΕΓΕΘΥΝΣΗ

6. συνιστά να ενισχυθεί με κάθε διαθέσιμο μέσο - συμπεριλαμβανομένων των φορολογικών μεταρρυθμίσεων που αποσπούν τους κεφαλαιακούς πόρους από τη χρηματοπιστωτική κερδοσκοπία και τους διοχετεύουν στην πραγματική οικονομία -η ροπή προς επένδυση, με στόχο την επίτευξη μιας μόνιμης αύξησης του μεριδίου της επενδυτικής δαπάνης στο ΑΕΠ από το σημερινό επίπεδο του 19% σε επίπεδο κοντά στο 25%, με μια εξισορρόπηση από αντίστοιχες πολιτικές προσαρμογής της ροπής προς αποταμίευση και της ροπής προς κατανάλωση, ώστε οι αυξήσεις της παραγωγικής ικανότητας να μην υπερβαίνουν την ικανότητα των αγορών να απορροφήσουν το προϊόν[semigr ]

7. τονίζει πόσο σημαντική είναι η επιμονή σε βιομηχανικές πολιτικές στραμμένες προς νέα προϊόντα και νέους κλάδους βιομηχανικής δραστηριότητας, ιδίως στους τομείς των πληροφορικών τεχνολογιών, της περιβαλλοντικής τεχνολογίας, της δεοντολογικά υπεύθυνης βιοτεχνολογίας και των οπτικοακουστικών μέσων, ώστε να ενισχυθεί η τεχνολογική θέση της Ευρώπης, και δίνει ιδιαίτερη έμφαση στην ανάγκη να αυξηθεί η δαπάνη για έρευνα και ανάπτυξη από 2 σε 3 τοις εκατό του ΑΕΠ[semigr ]

8. υπογραμμίζει την κρίσιμη σημασία της ενίσχυσης της ανταγωνιστικότητας με μια συνολική βελτίωση της ποιότητας όλων των συντελεστών της παραγωγής, μέσω της εκπαίδευσης, της κατάρτισης και της ενθάρρυνσης νέων επιχειρηματικών δραστηριοτήτων, ιδίως μεταξύ των μικρομεσαίων επιχειρήσεων, καθώς και μέσω ενός βελτιωμένου συντονισμού μεταξύ των συντελεστών της παραγωγής χάρις σε νέους, δημιουργικούς τρόπους συμμετοχής των εργαζομένων στη διεύθυνση των ίδιων τους των παραγωγικών δραστηριοτήτων[semigr ]

9. δέχεται ότι οι πραγματικές μισθολογικές αυξήσεις δεν πρέπει να υπερβαίνουν τις αυξήσεις της παραγωγικότητας, ώστε να αυξάνεται περαιτέρω η αποδοτικότητα των επενδύσεων που δημιουργούν απασχόληση, αλλά ενθαρρύνει τους κοινωνικούς εταίρους να εξισορροπήσουν τη μισθολογική πειθαρχία με συστήματα συμμετοχής των εργαζομένων στα κέρδη και στη μετοχική ιδιοκτησία[semigr ]

10. είναι της γνώμης ότι η κατάργηση των ρυθμιστικών περιορισμών και η ιδιωτικοποίηση των κρατικών εταιρειών πρέπει να πραγματοποιούνται στο πλαίσιο σχεδίων για αύξηση των επενδύσεων, εισαγωγής καινοτομιών και άνοδο της ανταγωνιστικότητας στον δεδομένο τομέα, ότι η απλή αντικατάσταση των δημόσιων μονοπωλίων με ιδιωτικά ολιγοπώλια πρέπει να αποθαρρύνεται και ότι πρέπει σε κάθε περίπτωση να υπάρχει επαρκής πρόβλεψη για την αναδιάταξη των εργαζομένων που εκτοπίζονται από τέτοιες μεταρρυθμίσεις[semigr ]

11. καλεί την Επιτροπή και τα κράτη μέλη να εξασφαλίσουν ότι κατά την προώθηση μέτρων πολιτικής με στόχο την εκπλήρωση των κριτηρίων σύγκλισης θα δοθεί μεγάλη προσοχή και υποστήριξη στις οικονομικά αδύνατες και μειονεκτούσες περιφέρειες και τις απαιτήσεις τους, ιδιαίτερα σε εθνικό επίπεδο, εις τρόπον ώστε να δώσουν τη δυνατότητα στους πολίτες τους να επωφεληθούν από τον παραγόμενο πλούτο[semigr ]

12. εμμένει ότι τα μέτρα οικονομικής πολιτικής, που έχουν ως κύριο στόχο την οικονομική μεγέθυνση μέσω της αύξησης της παραγωγικότητας και της ανταγωνιστικότητας, πρέπει να περικλείουν εκτιμήσεις σχετικά τα οικονομικά και κοινωνικά αποτελέσματα αυτής της πολιτικής, ιδιαίτερα σε ό, τι αφορά την απασχόληση και την οικονομική δομή περιφερειών που υπόκεινται σε διαρθρωτικές αλλαγές ή όσων βρίσκονται υπό οικονομική και κοινωνική πίεση[semigr ]

13. υπενθυμίζει στην Επιτροπή και στο Συμβούλιο την απαίτηση της Συνθήκης για κατάρτιση των Γενικών Οικονομικών Προσανατολισμών με επιδίωξη την προαγωγή των στόχων που τίθενται στο άρθρο 2 της Συνθήκης[semigr ] εκφράζει τη λύπη του για το γεγονός ότι, μέχρι τούδε, η διαδικασία των Γενικών Προσανατολισμών έχει παραμελήσει πολλούς από τους στόχους αυτούς[semigr ] επιμένει ότι μελλοντικά οι Γενικοί Προσανατολισμοί πρέπει να αποδίδουν τη δέουσα προσοχή σε όλο το φάσμα των στόχων που θέτει η Συνθήκη[semigr ]

14. ζητεί ειδικότερα να καθιστούν σαφές οι Προσανατολισμοί ότι η αναγκαία μείωση των δημοσιονομικών ελλειμμάτων πρέπει να επιτυγχάνεται με τρόπους εναρμονισμένους προς τους στόχους του άρθρου 2 όσον αφορά τη συνοχή, την αλληλεγγύη και το υψηλό επίπεδο απασχόλησης, και ότι οι πολιτικές κοινωνικής προστασίας και απασχόλησης δεν πρέπει συνεπώς να αποδυναμωθούν[semigr ]

ΤΡΙΤΟ ΣΤΑΔΙΟ ΤΗΣ ΝΟΜΙΣΜΑΤΙΚΗΣ ΕΝΩΣΗΣ

15. προσυπογράφει, σύμφωνα με το πνεύμα της προηγούμενης παραγράφου, τη διακηρυγμένη πολιτική της Προεδρίας της Ένωσης για καταβολή προσπάθειας ώστε το τρίτο στάδιο της ΟΝΕ να αρχίσει την ενωρίτερη δυνατή ημερομηνία, παράλληλα με την πραγματοποίηση των στόχων υψηλού βαθμού απασχόλησης, αλλά προειδοποιεί ότι αυτή η ράθυμη πολιτική βούληση, σε συνδυασμό με τις πλέον δυσοίωνες οικονομικές εξελίξεις, ενδέχεται να καθυστερήσει το χρονοδιάγραμμα του κοινού νομίσματος, και ότι αυτή η τάση πρέπει να καταπολεμηθεί τόσο από τα κράτη μέλη όσο και από τα Θεσμικά Όργανα της Ένωσης[semigr ]

16. καλεί το Συμβούλιο, την Επιτροπή και το ΕΝΙ να προβούν επειγόντως σε κατηγορηματικές διευκρινίσεις σχετικά με το χρονοδιάγραμμα, το οποίο προβλέπεται επί του παρόντος για την εξέλιξη της ΟΝΕ και να συνδυάσουν τις διευκρινίσεις αυτές με μια ρωμαλέα εκστρατεία ενημέρωσης της κοινής γνώμης, διαλόγου και πειθούς όσον αφορά τα πλεονεκτήματα του ενιαίου νομίσματος για την ευρωπαϊκή οικονομία καθώς και τους τρόπους καθιέρωσης μιας γενικής χρήσης του, και να επισπεύσουν δραστικά το ρυθμό των τεχνικών προετοιμασιών που είναι απαραίτητες για την έναρξη του τρίτου σταδίου της ΟΝΕ[semigr ]

17. καλεί το Συμβούλιο να συσχετίσει την εκστρατεία που αναφέρεται στην προηγούμενη παράγραφο με μέτρα για την ενίσχυση της καλής οικονομικής διακυβέρνησης της Ευρώπης, δημιουργώντας ένα πλαίσιο για το συντονισμό, στο υψηλότερο επίπεδο, της συναλλαγματικής, φορολογικής και οικονομικής πολιτικής, όχι μόνο κατά την προετοιμασία του τρίτου σταδίου της ΟΝΕ αλλά και μετέπειτα, υπό το δημοκρατικό έλεγχο του Ευρωπαϊκού και των εθνικών Κοινοβουλίων[semigr ]

18. θεωρεί, στο πλαίσιο της Συνθήκης, την ανάπτυξη κατάλληλων μορφών δημοκρατικού ελέγχου και λογοδοσίας των κεντρικών τραπεζών στα κράτη μέλη και της μελλοντικής Ευρωπαϊκής Κεντρικής Τράπεζας, ιδίως για θεμελιώδη ζητήματα πολιτικής όπως είναι η ΟΝΕ, ως αναγκαίο συμπλήρωση της ανεξαρτησίας των κεντρικών τραπεζών, και καλεί την Επιτροπή και το Συμβούλιο να δρομολογήσουν μελέτες, να υποβάλουν συγκεκριμένες προτάσεις και να χαράξουν κατευθυντήριες γραμμές για την επίτευξη του στόχου αυτού[semigr ]

19. απευθύνει προειδοποίηση κατά του κινδύνου ενός εφησυχασμού σε θέματα σταθερότητας ισοτιμιών και επιτοκίων και, ειδικότερα, καλεί την Επιτροπή και τη Νομισματική Επιτροπή να διερευνήσουν κατά πόσον η σημερινή ισοτιμία του δολαρίου των ΗΠΑ προσφέρεται για τη διεξαγωγή ανταγωνισμού επί ίσοις όροις στο διεθνές εμπόριο[semigr ]

ΥΠΟΧΡΕΩΣΗ ΛΟΓΟΔΟΣΙΑΣ

20. εκφράζει την ανησυχία του για την παραγνώριση της δημοκρατικής λογοδοσίας στο κεφάλαιο 4 της Έκθεσης, που περιορίζεται στην εξέταση των νομισματικών και δημοσιονομικών πολιτικών με το σκεπτικό ότι οι άλλες πολιτικές έχουν ήδη αποτελέσει αντικείμενο αρκετών εκθέσεων προς το Ευρωπαϊκό Συμβούλιο[semigr ] υπενθυμίζει στην Επιτροπή ότι η Οικονομική Έκθεση είναι έκθεση που απευθύνεται και στο Ευρωπαϊκό Κοινοβούλιο και ότι η υποχρέωση πλήρους λογοδοσίας για τις οικονομικές πολιτικές δεν εκπληρώνεται με μια σειρά εκθέσεων, εκ των οποίων μάλιστα αρκετές δεν υποβλήθηκαν στο Κοινοβούλιο[semigr ] επιμένει συνεπώς ότι όλα τα κείμενα που αφορούν θέματα αρμοδιότητας της ΕΕ και υποβάλλονται στο Συμβούλιο ή το Ευρωπαϊκό Συμβούλιο πρέπει να υποβάλλονται και στο Κοινοβούλιο[semigr ]

21. ζητεί έκθεση του Ευρωπαϊκού Κοινοβουλίου σχετικά με τη συνάρτηση μεταξύ αστάθειας συναλλαγματικών ισοτιμιών και επιτοκίων, εμπορίου, επενδύσεων, ανάπτυξης και απασχόλησης[semigr ]

22. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις των κρατών μελών, και να προβεί σε όλες τις αναγκαίες ενέργειες, συμπεριλαμβανομένης της διαπραγμάτευσης μιας επίσημης διοργανικής συμφωνίας με το Συμβούλιο και την Επιτροπή, ώστε το Κοινοβούλιο να συμμετέχει πλήρως σε όλα τα στάδια της διαμόρφωσης της οικονομικής πολιτικής της Ένωσης (γενικοί προσανατολισμοί της οικονομικής πολιτικής, πολυμερής εποπτεία, διαδικασία υπερβολικών ελλειμμάτων).